ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, σχετικά με τις τροπολογίες του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ περί της θέσπισης ενός κοινοτικού προγράμματος δράσης για την ενθάρρυνση της συνεργασίας μεταξύ των κρατών μελών για την καταπολέμηση του κοινωνικού αποκλεισμού ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

1. Εισαγωγή

Το άρθρο 251 παράγραφος 2, τρίτο εδάφιο, στοιχείο γ) της Συνθήκης ΕΚ προβλέπει ότι η Επιτροπή διατυπώνει γνώμη για τις τροπολογίες που πρότεινε το Ευρωπαϊκό Κοινοβούλιο σε δεύτερη ανάγνωση.

2. ιστορικο

Η πρόταση COM(2000)368 τελικό (2000/0157(COD)) διαβιβάστηκε στο Ευρωπαϊκό Κοινοβούλιο και στο Συμβούλιο στις 16 Ιουνίου 2000. Το Ευρωπαϊκό Κοινοβούλιο εξέδωσε τη γνώμη του σε πρώτη ανάγνωση στις 16 Νοεμβρίου 2000. Η Οικονομική και Κοινωνική Επιτροπή ενέκρινε τη γνώμη της στην ολομέλειά της στις 19 Οκτωβρίου 2000 και η Επιτροπή των Περιφερειών στις 13 Δεκεμβρίου 2000.

Ύστερα από τη γνωμοδότηση του Ευρωπαϊκού και σύμφωνα με το άρθρο 250 παράγραφος 2 της συνθήκης ΕΚ, η Επιτροπή ενέκρινε τροποποιημένη πρόταση και την απέστειλε στο Συμβούλιο και στο Ευρωπαϊκό Κοινοβούλιο στις 24 Νοεμβρίου 2000 (COM(2000)796 τελικό).

Το Συμβούλιο κατέληξε σε πολιτική συμφωνία σχετικά με κοινή θέση κατά τη συνεδρίασή του στις 27/28 Νοεμβρίου 2000. Το Συμβούλιο ενέκρινε την κοινή θέση του στις 12 Φεβρουαρίου 2001.

Στις 17 Μαΐου 2001 το Ευρωπαϊκό Κοινοβούλιο ενέκρινε σε δεύτερη ανάγνωση 15 τροπολογίες στην κοινή θέση του Συμβουλίου.

Η παρούσα γνώμη παρουσιάζει τη θέση της Επιτροπής σχετικά με τις τροπολογίες του Ευρωπαϊκού Κοινοβουλίου σύμφωνα με το άρθρο 251 παράγραφος 2, εδάφιο γ) της συνθήκης ΕΚ.

3. αντικειμενο τησ προτασησ

Η Επιτροπή υπέβαλε την πρόταση οδηγίας ανταποκρινόμενη στα συμπεράσματα του Ευρωπαϊκού Συμβουλίου στη Λισσαβώνα, στα οποία δηλώνεται ότι "οι πολιτικές για την καταπολέμηση του κοινωνικού αποκλεισμού πρέπει να βασίζονται σε μια ανοικτή μέθοδο συντονισμού που θα συνδυάζει τα εθνικά σχέδια δράσης με μια πρωτοβουλία της Επιτροπής για συνεργασία στον τομέα αυτό, η οποία θα υποβληθεί έως τον Ιούνιο του 2000" (παράγραφος 32 των συμπερασμάτων). Η πρόταση βασίζεται στις διατάξεις της συνθήκης ΕΚ, ιδίως στο άρθρο 136 και στο άρθρο 137 παράγραφος 2, υποπαράγραφοι 2 και 3. Η πρόταση παρέχει τη νομική βάση για πενταετές πρόγραμμα κοινοτικής δράσης με στόχο τη βελτίωση της κατανόησης, την οργάνωση της αμοιβαίας μάθησης στο πλαίσιο των εθνικών σχεδίων δράσης των κρατών μελών για την καταπολέμηση της φτώχιας και του κοινωνικού αποκλεισμού, την υποστήριξη της συμμετοχής όλων των ενδιαφερομένων και τη διασύνδεση μέσω δικτύου σε ευρωπαϊκό επίπεδο. Θα συμβάλει στο να δοθεί στην Ένωση και στα κράτη μέλη η δυνατότητα να ενισχύσουν την αποτελεσματικότητα και την ικανότητα των πολιτικών τους για την καταπολέμηση της φτώχιας και του κοινωνικού αποκλεισμού.

4. γνωμη της επιτροπης για τισ τροπολογιαεσ του ευρωπαϊκου κοινοβουλιου

Από τις 15 τροπολογίες η Επιτροπή μπορεί να αποδεχθεί 5, αυτούσιες, ως προς το πνεύμα τους ή εν μέρει. Η Επιτροπή δεν μπορεί να αποδεχθεί τις υπόλοιπες τροπολογίες ή μέρος των τροπολογιών.

4.1. Τροπολογίες που έγιναν δεκτές από την Επιτροπή

Η τροπολογία 2 (αιτιολογική σκέψη 2) προτείνει να προστεθεί αναφορά στο νέο Χάρτη των Θεμελιωδών Δικαιωμάτων της Ευρωπαϊκής Ένωσης, εκτός της αναφοράς στον Κοινωνικό Χάρτη του Συμβουλίου της Ευρώπης. Η τροπολογία συμφωνεί με τα συμπεράσματα (σελίδα 9) της ανακοίνωση της Επιτροπής στο Ευρωπαϊκό Κοινοβούλιο για την κοινή θέση (βλέπε SEC(2001)208).

Η τροπολογία 4 (αιτιολογική σκέψη 23 νέο) προτείνει να προστεθεί αναφορά στη συμβατότητα του προτεινόμενου προϋπολογισμού με το σημερινές δημοσιονομικές προοπτικές. Η τροπολογία είναι ίδια με την αιτιολογική σκέψη 21 στην τροποποιημένη θέση της Επιτροπής.

Η τροπολογία 6 (άρθρο 3, εδάφια α) και β)) τονίζει τη σημασία συγκρίσιμων δεικτών/παραμέτρων όσον αφορά τους στόχους του προγράμματος, πράγμα που συμφωνεί με τα συμπεράσματα του Συμβουλίου στη Λισσαβώνα, Νίκαια και Στοκχόλμη. Επειδή οι στόχοι του προγράμματος πρέπει να διατυπωθούν συνοπτικά και με σαφήνεια, προτείνεται η εξής νέα διατύπωση: (α) τη βελτίωση της κατανόησης του κοινωνικού αποκλεισμού και της φτώχιας, με τη βοήθεια συγκρίσιμων δεικτών. (β) τη διοργάνωση ανταλλαγών στον τομέα των εφαρμοζόμενων πολιτικών και την προώθηση της αμοιβαίας μάθησης, με βάσει συγκρίσιμες παραμέτρους στο πλαίσιο των εθνικών προγραμμάτων δράσης.

Η τροπολογία 7 (άρθρο 3, εδάφιο γ) γίνεται αποδεκτή μόνο η πρόταση για βελτίωση του διαλόγου σε όλα τα επίπεδα και με την προϋπόθεση ότι θα αναδιατυπωνθεί ως εξής: γ) την ανάπτυξη της ικανότητας των φορέων να αντιμετωπίζουν αποτελεσματικά τον κοινωνικό αποκλεισμό και τη φτώχια, μέσω δικτύων σε ευρωπαϊκό επίπεδο και την προώθηση διαλόγου με όλους τους ενδιαφερόμενους, συμπεριλαμβανομένων εκείνων σε τοπικό και περιφερειακό επίπεδο.

Η τροπολογία 14 (παράρτημα, τμήμα 1, σκέλος 3,σημεία 3.1 και 3.2) γίνονται αποδεκτές μόνο η αναφορά στο 90 % ως ανώτατο όριο χρηματοδότησης αντί του 80 % και μόνο σε εξαιρετικές περιπτώσεις.

4.2. Τροπολογίες που δεν έγιναν δεκτές από την Επιτροπή

Η τροπολογία 1: προτείνει να προστεθεί στον κατάλογο των καθηκόντων της Κοινότητας η "αλληλεγγύη μεταξύ των κρατών μελών". Η καταπολέμηση της φτώχιας και του κοινωνικού αποκλεισμού σε κάθε κράτος μέλος θεωρείται καθαρά εθνική προσπάθεια και πρέπει να πραγματοποιείται στο πλαίσιο της προώθησης εθνικών σχεδίων δράσης, έχοντας ως βάση τους στόχους σε κοινοτικό επίπεδο και τη συνεργασία στον τομέα των πολιτικών.

Οι τροπολογίες 3, 10 και 18: προτείνουν τη δημιουργία συμβουλευτικής επιτροπής αντί επιτροπής διαχείρισης του προγράμματος. παρ' όλο που η Επιτροπή είχε προτείνει συμβουλευτική επιτροπή στην αρχική και στην τροποποιημένη πρότασή της, μπορεί να αποδεχθεί τη δημιουργία επιτροπής διαχείρισης επειδή αυτό μπορεί να ερμηνευθεί ως ένδειξη ότι τα κράτη μέλη επιθυμούν να συμμετέχουν περισσότερο στη διαχείριση του προγράμματος. Αυτή η επιτροπή μπορεί συνεπώς να υποστηρίξει αποτελεσματικότερα τη συνεργασία μεταξύ κρατών μελών, στο πλαίσιο της ανοιχτής μεθόδου συντονισμού.

Η τροπολογία 5 είναι περιττή και η προσθήκη στο άρθρου 2 (αρχές) των λέξεων "ο γενικός στόχος του προγράμματος είναι..."μπορεί να δημιουργήσει σύγχυση επειδή οι στόχοι του προγράμματος προσδιορίζονται στο άρθρο3. επιπλέον, η παράγραφος 1 του άρθρου 2 της κοινής θέσης περιέχει ακριβέστερη αναφορά στο ίδιο θέμα.

Η τροπολογία 5 ορίζει επίσης ότι οι στόχοι πρέπει να συμφωνούνται από το Συμβούλιο και το Κοινοβούλιο, ενώ στα συμπεράσματα των Ευρωπαϊκών Συμβουλίων στη Λισσαβώνα και στη Νίκαια αναφέρεται μόνο το Συμβούλιο. Η τροπολογία 8 κάνει το ίδιο όσον αφορά τους στόχους., η δε τροπολογία 12 ζητεί να ενημερώσει η Επιτροπή το Συμβούλιο και το Κοινοβούλιο, στην ετήσια ανακεφαλαιωτική έκθεσή της προς το εαρινό Ευρωπαϊκό Συμβούλιο, σχετικά με την πρόοδο που επιτεύχθηκε στο πλαίσιο του προγράμματος. Όλες αυτές οι τροπολογίες αποβλέπουν στην ενίσχυση του ρόλου του Ευρωπαϊκού Κοινοβουλίου στην ανοικτή μέθοδο συντονισμού. Το θεσμικό πεδίο αυτών των τροπολογιών εκτείνεται πέραν του προγράμματος, το οποίο είναι μόνο ένα μέσο στην ανοικτή μέθοδο συντονισμού.

Οι τροπολογίες 7 και 13 προτείνουν την έναρξη χρηματοδότησης στο πλαίσιο του προγράμματος "καινοτομικών σχεδίων με ευρωπαϊκή προστιθέμενη αξία στον τομέα της καταπολέμησης του κοινωνικού αποκλεισμού". Σύμφωνα με την ανοικτή μέθοδο συντονισμού, ο στόχος του προγράμματος είναι να ενθαρρύνει τη διακρατική συνεργασία όσον αφορά τις πολιτικές και την αμοιβαία μάθηση και όχι να χρηματοδοτηθούν επί τόπου ενέργειες.

Η τροπολογία 11 (άρθρο 9, παράγραφος 1α νέο) ζητεί από την Επιτροπή την αξιολόγηση των πολιτικών και των προγραμμάτων της σχετικά με τη φτώχεια και τον κοινωνικό αποκλεισμό. Αυτή η τροπολογία, εκτός του ότι είναι ανακριβής, ξεπερνά το στόχο του προγράμματος, επειδή αναφέρεται στην αξιολόγηση του αντίκτυπου μιας πολιτικής. Η διατύπωση του άρθρου 9 θεωρείται ότι επαρκεί για να εξασφαλιστεί γενική συνοχή μεταξύ των δραστηριοτήτων αυτού του προγράμματος και άλλων σχετικών κοινοτικών πολιτικών, μέσων και ενεργειών.

Η τροπολογία 14 προτείνει να ονομαστούν οι ενδιαφερόμενοι φορείς των οποίων θα ζητηθεί η γνώμη κατά την προετοιμασία της ετήσιας διάσκεψης στρογγυλής τραπέζης. Αυτός ο κατάλογος υπάρχει κίνδυνος να είναι πιο περιοριστικός, ελλιπής και λιγότερο ευέλικτος απ' ό,τι ο γενικότερος όρος "όλοι οι ενδιαφερόμενοι φορείς".

Η τροπολογία 9 προτείνει να αυξηθεί ο προϋπολογισμός του προγράμματος από 70 σε 100 εκατομμύρια EUR. Η Επιτροπή υποστηρίζει ότι σε αυτό το στάδιο είναι κατάλληλος ο προϋπολογισμός των 70 εκατομμυρίων EUR .

5. ΣΥΜΠΕΡΑΣΜΑ

Κατά συνέπεια, η Επιτροπή τροποποιεί την πρότασή της σύμφωνα με το άρθρο 250, παράγραφος 2 της Συνθήκης ΕΚ.